ཐོག་མ་འཇམ་དབྱངས་ཆོས་རྗེས་རྗེ་བདག་ཉིད་ཆེན་པོས་ལུང་བསྟན་པ་ལྟར་གནས་དེར་ཕེབས་ནས་ཤར་ངོས་སུ་གཟིམ་སྤྱིལ་བྲག་ཐོག་ཁང་དུ་བཞུགས་ཏེ་མདོ་སྔགས་ཀྱི་ཆོས་མང་དུ་གསུངས་པས་བུ་སློབ་མང་དུ་འདུས།དེ་རྗེས་ཚོགས་ཆེན་རྒྱབ་ཀྱི་བྲག་ཕུག་ཏུ་བཞུགས་ནས་ཕར་ཕྱིན་དབུ་ཚད་འཆད་པས་སློབ་མ་ཇེ་མང་དུ་སོང་།ཐོག་མར་རྒྱུན་བཞུགས་གྲྭ་ཚོགས་བརྒྱ་ཕྲག་ཁ་ཤས་ཡོད།དེ་རྗེས་རིམ་བཞིན་གྲྭ་ཚང་རྣམས་ཆོས་རྗེའི་སློབ་མ་རྣམས་ཀྱིས་བཏབ་པ་སྟེ་ཐོག་མར་གྲྭ་ཚང་བདུན་ཡོད་པ་ནི།བློ་གསལ་གླིང་ལེགས་ལྡན་པས་བཏབ།སྒོ་མང་དྲུང་གྲགས་པ་རིན་ཆེན་པས་བཏབ།བདེ་ཡངས་ལྕོག་ཆེན་བྱང་ཆུབ་དཔལ་བས་བཏབ།ཤག་སྐོར་སློབ་དཔོན་རབ་མཆོག་པས་བཏབ།རྒྱལ་པོའམ་ཐོས་བསམ་གླིང་སློབ་དཔོན་ཀུན་དགའ་རིན་ཆེན་གྱིས་བཏབ།འདུལ་བ་དྲུང་བརྩོན་འགྲུས་གྲགས་པས་བཏབ།སྔགས་པ་གྲྭ་ཚང་སློབ་དཔོན་རྒྱལ་མཚན་ཚུལ་ཁྲིམས་པས་བཏབ།